ועדת החינוך, התרבות והספורט, כנסת 24, פרוטוקול מספר 133, 2022-04-06 09:00

שרן השכל: בוקר טוב לכולם, אני שמחה לפתוח את ועדת החינוך, התרבות והספורט של הכנסת.

שרן השכל: אנחנו מתכנסים כאן לדיון המשך בעניין ההתמודדות של מערכת החינוך עם מורים תומכי טרור.

שרן השכל: זה הדיון השלישי שאנחנו מקיימים.

שרן השכל: בדיונים האחרונים ראינו המון פערים לגבי מה שקורה היום.

שרן השכל: אני לא אחזור עליהם, אני רק אגיד שיש דגל אדום שכרגע מתנופף על מורים במערכת החינוך שלוקחים חלק בפעילות הסתה כנגד אזרחים במדינת ישראל, כשחלקם אף מעודדים ומחזקים כאלה שרצחו יהודים בפיגועים האחרונים.

שרן השכל: בעקבות אותו דיון אחרון שקיימנו הגיעו אלי לא מעט פניות על מורים שאחרי הפיגועים האחרונים פרסמו תמיכה באותם מחבלים מתועבים שרצחו אזרחים ישראלים.

שרן השכל: אני קוראת לציבור להמשיך ולשלוח אלי פניות, על מנת שנוכל לטפל בצורה פרטנית בכל מקרה ומקרה, כולל אירועים שקורים בתוך בית הספר.

שרן השכל: התעלמו מהדבר הזה מספיק שנים, לכן אנחנו שמים את האצבע על הדופק ולא נרד מזה עד שיתקיים נוהל מסודר אשר ימנע הסתה וחינוך לאלימות של הדור הצעיר במדינת ישראל.

שרן השכל: אני רוצה לברך את משרד החינוך על כך שבעקבות הדיונים פנה לשב"כ בבקשה לייצר נוהל מסודר שיתריע על מורים שיש מעליהם דגל אדום משום שהם קוראים, תומכים, לוקחים חלק בפעילות עוינת.

שרן השכל: הדברים האלה חייבים להגיע למשרד החינוך, על מנת שנוכל להוקיע את התופעה הזאת ולוודא שהדור הצעיר לא מתחנך על פי הערכים האלה אלא על פי ערכים של סובלנות, חיים משותפים, חיים זה לצד זה.

שרן השכל: הדבר הראשון שנרצה לדעת ממשרד ראש הממשלה, היכן נמצאת בקשת משרד החינוך בעניין הנוהל הזה.

שרן השכל: הדבר השני שעלה הוא עניין התארים במשרד החינוך.

שרן השכל: הוצאנו מכתב למנכ"לית משרד החינוך ולשרת החינוך, כדי שיבחנו קריטריונים לקבלת תעודת הוראה בישראל בעקבות לימודים במדינות עוינות או ברשות.

שרן השכל: לא יכול להיות שאין צורך במבדק עברית, שאפילו לא בודקים אם הם יודעים ללמד את השפה המדוברת במדינה.

שרן השכל: ביקשנו דיון פנימי בעניין הזה, ביקשנו לקבל תשובות, ואנחנו מבקשים לגבש נוהל בעניין הזה.

שרן השכל: המשטרה, אני מבינה שכאשר מגיעות אליכם התלונות או הפניות, הנוהל אצלכם, ואני לא יודעת אם זה בחוק או בתקנות, הוא להעביר את המידע לגורמים הרלוונטיים, בין אם זה לשב"כ או למשרדי הביטחון השונים, על מנת להבין האם נדרשת פתיחה בחקירה.

שרן השכל: פה דברים עלולים להסתבך, לכן ביקשנו לייצר סוג של נוהל שיאפשר למשרד החינוך להיות מודע להגשת התלונה.

שרן השכל: נשמח לשמוע מכם אם הייתה התקדמות בעניין הזה.

שרן השכל: התיקים שמגיעים לשב"כ מהמשטרה לא חוזרים חזרה למשטרה, הם לא מעודכנים במערכת.

שרן השכל: כיצד השב"כ יכול לסמן תלונות שמגיעות על אנשים שיש לגביהם חשש סביר, או שמקיימים פעילות?

שרן השכל: אלה אנשים שאנחנו מעוניינים להרחיק ממערכת החינוך.

מאיר פרוש: אם בבית ספר יש חשש שמתנהלת הסתה נגד המדינה, המנכ"ל יכול לסגור את בית הספר.

שרן השכל: חבר הכנסת מוסי רז, בבקשה.

מוסי רז: גברתי היושבת-ראש, לגבי הניסוח שניסחת הבוקר אפשר להגיע להרבה יותר הסכמות מאשר לגבי הניסוחים הקודמים.

מוסי רז: ברור שישנה בעיה, אבל לא נכון, ואני בטוח שזאת לא הייתה כוונתך, להכליל או לעשות ניסוחים מכלילים.

מוסי רז: ברור שמורה שמסית לאלימות, שהורשע באלימות מכל סוג שהוא, לא רק טרור, לא יכול להיות מורה.

מוסי רז: זה לא נכון לסגור מוסדות, אני לא רואה מה ההיגיון בזה, אפילו אם יש ריבוי של כאלה.

מוסי רז: במקרים כאלה אפשר להיפטר, אם יש צורך, ביותר ממורה אחד.

מוסי רז: צריך לזכור שבשטחים הכבושים יש מוסדות אקדמיים טובים.

מוסי רז: אנחנו רואים בענף הרפואה ש-95% ממי שלמדו בשטחים הכבושים עוברים את המבחן, לעומת 24% שלמדו במוסקבה ו-94% שלמדו בגרמניה.

שרן השכל: יש הבדל בין מי שאמור לטפל בך לבין מי שאמור לחנך את הדור הצעיר שלעיתים עלול לעבור רדיקליזציה בתוך אותם מוסדות שעוינים את מדינת ישראל.

שרן השכל: חברת הכנסת אורית סטרוק, בבקשה.

אורית סטרוק: תראי, גברתי יושבת הראש, אני משתתפת קבועה בדיונים האלה, אני מברכת אותך על הדיונים האלה וטוב שקבעת דיון נוסף בנושא, אבל יחד עם זה אי אפשר להתעלם ממה שקורה הבוקר בבית הזה, בממשלה שאתם הקמתם, במדינת ישראל בכלל.

אורית סטרוק: אם אנחנו מדברים על ההשפעה של מורים על התלמידים שלהם, אז ודאי ובוודאי שאנחנו צריכים לדבר על ההשפעה של חברי כנסת ושל חברי הקואליציה על הציבור כולו.

אורית סטרוק: שמעת עכשיו את מוסי רז.

אורית סטרוק: את יושבת בקואליציה עם אנשים שהזהות היהודית של המדינה לא רק שלא חשובה להם, היא לצנינים בעיניהם.

אורית סטרוק: יהודה ושומרון מכונה בפיהם שטחים כבושים.

אורית סטרוק: מבחינתם הרשות הפלסטינית היא כמעט גן עדן ללמד בו.

אורית סטרוק: האופציה היחידה שלך ושל חברייך להמשיך לשבת על הכיסא זה אם תעשו את מה שמרצ מציעה לכם, שזה לצרף את המשותפת לקואליציה.

שרן השכל: הממשלה הקודמת הייתה ממשלת ימין?

שרן השכל: כשבן גביר רצה לעלות ביום האדמה לפני שנה תחת ראשות הממשלה של נתניהו להר הבית, אפשרו לו, נתנו לו?

שרן השכל: כאשר היה יום ירושלים, בממשלה של נתניהו רצו לבטל את מצעד הדגלים, אסרו על עלייה של יהודים להר הבית.

שרן השכל: האם תחת בנט אפשרו עלייה של יהודים להר הבית בחגים?

שרן השכל: כן.

שרן השכל: נכון שהממשלה הזאת מורכבת, אבל אנחנו מצליחים לקדם הרבה יתר מהלכים ימניים וביטחוניים מאשר מה שהיה לפני כן, את יודעת את זה היטב.

אורית סטרוק: כיושבת ראש ועדת חינוך את עושה הרבה דברים טובים, הבעיה שהדברים הטובים האלה הם כלום לעומת הרכבת של הממשלה הזאת שגוררת את מדינת ישראל לתהום, למדינת כל לאומיה, למדינת שני לאומיה וכל אזרחיה.

אורית סטרוק: זה לאן שהממשלה הזאת הולכת.

אורית סטרוק: אם קורים כמה דברים טובים בוועדת החינוך, זה לא רלוונטי, כי הרכבת דוהרת לתהום.

אורית סטרוק: ועכשיו, כשאנחנו כבר ברוך השם עברנו שלב אחד ועידית סילמן עזבה כך שיכולת ההישרדות היחידה של הקואליציה שלך זה אם תצרפו אליכם את המשותפת, אני קוראת לך לעשות את הצעד הנכון ולא לעוות את עצמך לדעת.

שרן השכל: חבר הכנסת סעדי, בבקשה.

אוסאמה סעדי: באתי למחות הבוקר על הדיון הזה.

אוסאמה סעדי: בושה וחרפה שוועדת חינוך שאת עומדת בראשה מקיימת דיון ראשון תחת הכותרת של מורים מחבלים.

שרן השכל: דיון שלישי.

אוסאמה סעדי: והיום דיון תחת הכותרת:

אוסאמה סעדי: התמודדות עם מורים תומכי טרור.

אוסאמה סעדי: אבא שלי ז"ל היה 30 שנה במערכת החינוך.

אוסאמה סעדי: יש אלפי מורים שעובדים במשרד החינוך ובמערכת החינוך, מחנכים את הילדים ואת הנוער, נותנים לו את מיטב החינוך, ואת באה כאן עם כל ההסתה הזאת נגד אותם מורים, נגד אלפי מורים.

אוסאמה סעדי: לא שמעתי שאתם אומרים שיש אחד או שניים.

אוסאמה סעדי: מה, במערכת החינוך היהודית אין תומכי טרור יהודים, אין מורים?

אוסאמה סעדי: אני מזכיר לך שמנהל בית ספר ברעננה זרק אבנים.

אוסאמה סעדי: קיימת דיון על זה?

אוסאמה סעדי: אמרת אז שמדובר במורים מחבלים יהודים?

אוסאמה סעדי: אנחנו הגשנו תלונה על אותו מנהל למשרד החינוך.

אוסאמה סעדי: היו וישנם תומכים גם בחברה היהודית, אז למה לא קיימתם דיון?

אוסאמה סעדי: למה לא שמעתי את כל ההתלהמות הזאת, את כל ההסתה נגד כל המורים היהודים?

אוסאמה סעדי: אותו מנהל שהגשנו עליו תלונה עדיין מנהל בית ספר.

אוסאמה סעדי: כעורך דין ייצגתי מורה שסתר לילד סתירה קלה.

אוסאמה סעדי: הלכנו לוועדות משמעת ולמשרד חינוך ובסוף העיפו אותו מהמערכת.

מוסי רז: ובצדק.

אוסאמה סעדי: בצדק.

אוסאמה סעדי: לבוא עם כותרות, עם שב"כ?

אוסאמה סעדי: את מי עוד את צריכה?

אוסאמה סעדי: גם נגד 22% מהמורים בוגרי האוניברסיטאות ברשות אתם מסיתים?

אוסאמה סעדי: האוניברסיטאות האלו הן מהמעולות והטובות.

אוסאמה סעדי: יש רופאים, אחיות ועובדים בוגרי האוניברסיטאות האלו שעובדים בבתי חולים ונותנים שירות לכולם.

אוסאמה סעדי: תתביישי לך.

שרן השכל: חבר הכנסת סעדי, לא כתבנו בכותרת מורים מחבלים ערבים או מורים מחבלים יהודים.

אוסאמה סעדי: הכותרת הייתה מורים מחבלים.

שרן השכל: נכון, אבל לא כתבנו ערבים או יהודים.

אוסאמה סעדי: תודה רבה, בטח הדיון היה על כולם.

שרן השכל: אם אבא שלך היה מוציא הודעה תומכת על איזו שהיא פעולה של חמאס, או הודעה תומכת במחבל שרצח יהודים, לא הייתה צריכה להיות לו נגיעה - -

אוסאמה סעדי: על מנהל בית הספר ברעננה קיימת דיון, עשיתם משהו?

אוסאמה סעדי: חברי הכנסת מהאגף הימני הוציאו הודעת גינוי?

אוסאמה סעדי: מנהל בית הספר זרק אבן, הוא לא כתב פוסט.

שרן השכל: ברגע שיש לך מורה שנכנס לעיר העתיקה, מרסס שם צרורות ורוצח יהודים על רקע גזעני - -

אוסאמה סעדי: אנחנו מגנים פעולות אלימות, אנחנו נגד פגיעה באזרחים.

אוסאמה סעדי: כל הציבור אצלנו יצא נגד זה, אבל לא ראיתי מהצד שלכם - -

שרן השכל: מה קרה בבית הספר שנים קודם לכן עד שאותו מורה יצא עם כלי נשק חם כדי לרסס ולרצוח יהודים?

שרן השכל: מה קרה בבית הספר הזה?

שרן השכל: הילדים והערכים שהם ספגו מאותו מורה עד שהוא יצא ועשה את זה - זה לא מעניין אותך?

אוסאמה סעדי: מעניין אותי, לכן אני בא אלייך בטענות על כך שכשהיה מנהל בית ספר שזרק אבנים לא שמעתי את הקולות האלה.

אוסאמה סעדי: מה זאת הצביעות הזאת?

אוסאמה סעדי: מה זה המוסר הכפול הזה?

שרן השכל: עד היום לא שמעתי על מקרה שבו מורה יהודי הלך ורצח ערבי.

אוסאמה סעדי: אותו מנהל זרק אבנים.

שרן השכל: יש פעולות שיש לגנות שלא מתנוסס מעליהן דגל אדום כמו על מקרה של מורה ומחנך ששופך דם.

שרן השכל: כיצד הוא התנהל מול כיתתו בשנים שלפני כן?

שרן השכל: נדרש כאן נוהל, על מנת שדברים כאלה לא יקרו.

שרן השכל: מיכל ימין, היועצת משפטית במשרד ראש הממשלה, אשמח שתתני לנו סקירה מאז שבוטל אותו נוהל שמתריע מפני מורים בעלי סיכון גבוה.

שרן השכל: איפה נמצאת הפנייה של משרד החינוך אליכם לגבי גיבוש נוהל?

מיכל ימין: מזה למעלה מעשור השב"כ לא פועל לאבחון מורים באופן גורף, אבל בהחלט מתקיים קשר שוטף שנוגע לעובדי הוראה שיש חשש שהעיסוק בהוראה עלול להקים סיכון ביטחוני.

מיכל ימין: במסגרת הקשר הזה אנחנו מעבירים מידע למשרד החינוך על עובדי הוראה שיש לנו מידע עליהם וגם בוחנים בקשות שמגיעות ממשרד החינוך.

שרן השכל: לא הגיעו בשנה האחרונה פניות מהשב"כ בכלל.

שרן השכל: אין לו סוג של נוהל מוסדר, אלא במידה ונפתחת חקירה והמשטרה דרך המערכת מתריעה.

שרן השכל: יש אפס מקרים שלכם שהעברתם למערכת החינוך.

שרן השכל: מנתונים שקיבלנו עולה שנערכו בשנה האחרונה רק ארבעה שימועים.

שרן השכל: רק בשבוע האחרון הפניתי שני מקרים - אחד מהם היה עם מספר מורים - מעל ומעבר לשימועים שנעשו בשנה האחרונה.

שרן השכל: המשטרה הסבירה שכל עוד לא נפתחת חקירה הם לא מעדכנים את זה במערכת.

שרן השכל: האם אתם מייצרים או ייצרתם נוהל שגם כאשר יש אדם שלגביו יש סיכון גבוה אתם מיידעים את המשטרה כדי שיתריעו במערכת, כי משרד החינוך לא מקבל את ההודעות מכם.

מיכל ימין: אין לי פה את הנתונים, אבל אני יודעת שיש קשר בינינו לבין משרד החינוך, ואני יכולה לברר מי איש הקשר.

מיכל ימין: ככל שיש לנו מידע ממוקד אנחנו מעבירים אותו לנציגי משרד החינוך.

שרן השכל: נמצא איתנו ליאור טוביה, שאמור לקבל מכם את ההתרעות האלו ולצערי אותן התרעות לא מגיעות.

ליאור טוביה: עד לפני שנה הייתי 30 שנה בארגון של מיכל, אני מכיר היטב.

ליאור טוביה: יש לי דוגמה עכשווית של מנהל בית ספר ממזרח ירושלים שהגיע אלי לוועדה ופניתי לגביו אליהם על מנת לקבל הרחבת מידע.

ליאור טוביה: שלושה שבועות אני ממתין ולא מקבל שום דבר.

ליאור טוביה: אין שום נוהל של העברת מידע תקין, הכל מתבסס על טובות אישיות.

ליאור טוביה: אחת המטרות שלנו בפגישה שנקבעה ל-24 או 25 באפריל עם ראש השב"כ ועם המנכ"לית, להגיע להסכמה שיהיה תהליך של זרימת מידע מסודר.

ליאור טוביה: הפעמים היחידות מאז שאני בתפקיד שקיבלתי פנייה יזומה של שב"כ אלי הייתה לצורך אימות מידע שלהם אם האיש עובד במערכת החינוך או לא.

ליאור טוביה: אותי לא מעניין מידע מודיעיני ספציפי, אותי מעניין אם אותו אדם יכול להיות מורה או לא יכול להיות מורה, אם הוא יכול לעבוד במערכת החינוך או לא יכול לעבוד במערכת החינוך.

ליאור טוביה: לא פעם ולא פעמיים אנחנו מבקשים מידע אבל לא מקבלים.

ליאור טוביה: חייב להיות פה נוהל סדור, כי אני עומד מול שוקת שבורה בנושא הזה.

ליאור טוביה: אני צריך לתת תשובה למורים שעומדים מולי בוועדות שאני עומד בראשן, אבל אין לי תשובה לתת להם אם הם יכולים או לא יכולים.

שרן השכל: מיכל, אני מקווה שאת שומעת את הדברים ואת מבינה את התסכול שלנו בעניין הזה.

שרן השכל: לא מדובר פה בהכרח בסיכון של פיגוע מיידי, מדובר באנשים שלפעמים שנים נמצאים בתוך המערכת, מגדלים דור צעיר לאלימות, להסתה, קוראים לפעילויות טרור, כשלמערכת החינוך אין את הכלים להתמודד ואין את הכלים לזהות.

שרן השכל: האם אתם מתכוונים להכין נוהל סדור אל מול משרד החינוך על מנת שדברים כאלה לא יקרו, על מנת שאותם אנשים שמסיתים לטרור לא יוכלו לפעול ולעבוד במערכת חינוך שאמורה לקדם ערכים של דו קיום, של שותפות, של חיים משותפים?

מיכל ימין: העמדה שלנו - -

שרן השכל: מה העמדה?

מיכל ימין: שאנחנו מעבירים מידע באופן יזום.

שרן השכל: למי אתם מעבירים את המידע הזה?

שרן השכל: למשרד החינוך הוא לא מגיע.

מיכל ימין: אנחנו נלבן את העמדה הזאת בפגישה שתהיה.

מיכל ימין: העמדה הזאת לא השתנתה וגם לא תשתנה.

שרן השכל: היא לא תשתנה כשאתם אומרים שאתם מעבירים מידע אבל המידע לא עובר למשטרה?

שרן השכל: המשטרה סך הכל העבירה ארבעה מקרים בשנה האחרונה על חקירות שנפתחו, כשחלקם הם לא דרככם.

שרן השכל: איפה המקרים האלה?

מיכל ימין: המידע הזה עובר למשרד החינוך.

שרן השכל: אומרים לך שלא.

מיכל ימין: אני אבדוק את זה.

מיכל ימין: אמרתי בפתח הדברים את הנתונים.

שרן השכל: אנחנו לא צריכים את הנתונים, אנחנו צריכים את השמות, אנחנו צריכים להבין את הנוהל.

שרן השכל: תקשיבו, זה כבר דיון שלישי, כשלשני הדיונים הקודמים לא הגעתם מסיבות תמוהות.

שרן השכל: הכל סובב פה סביבכם.

שרן השכל: אנחנו מגיעים למצב שהוא לא פחות ממצב חירום.

שרן השכל: כשאנחנו רואים יותר ויותר מורים שמעודדים את האלימות הזאת, שמעודדים ומגבים רצח של אזרחים ישראלים, צריך להבין מה המשקל של זה על מערכת החינוך.

שרן השכל: אני יודעת שביום יום אתם עוסקים בסיכולים המידיים, אבל אנחנו בוועדת החינוך מסתכלים קדימה, מסתכלים על העתיד, כדי שנוכל לחיות כאן חיים משותפים.

שרן השכל: בסוף הכל מתחיל בחינוך ובערכים שאותם מביאים לאותם ילדים בכיתה א' ובגנים.

שרן השכל: אם מי שמלמד אותם מלמד אותם את הערכים ההפוכים לחלוטין, מגבה את הערכים ההפוכים לחלוטין, ההשלכות הן לא מיידיות בהכרח, הן נחרטות ומצטלקות לאורך שנים.

שרן השכל: אלה דברים שאנחנו שנים לא נצליח לתקן קדימה ובגלל זה אנחנו כאן בוועדה קוראים לזה מצב חירום.

שרן השכל: אתם מגיעים אלינו לדיון השלישי עם תשובות שאינן תשובות.

שרן השכל: פנינו אליכם במכתבים וביקשנו נהלים, וגם משרד החינוך פנה, אבל יש סוג של התעלמות מוחלטת.

שרן השכל: זה פשוט לא יכול להימשך ככה.

מיכל ימין: אין התעלמות, וגם נקבעה פגישה עם המנכ"לית.

מיכל ימין: תתקיים פגישה והדברים ילובנו ככל שיש פערים בעניין הזה.

שרן השכל: לאיזה תאריך נקבעה הפגישה?

מיכל ימין: אמר פה קודם הנציג של משרד החינוך שהיא נקבעה לסוף החודש.

ליאור טוביה: ל-25 לחודש.

שרן השכל: אני מבקשת את סיכום הישיבה שתיערך ב-25 לחודש בין השב"כ למשרד החינוך באשר לנוהל.

שרן השכל: מיכל, הדרישה שלנו היא שתגיעו עם נוהל מוכן, שלא תגיעו עם תירוצים למנכ"לית.

שרן השכל: אני מבקשת שתשבו עוד השבוע כדי לגבש נוהל בשב"כ כיצד אתם מעבירים את המידע, למי אתם מעבירים את המידע הזה, איך אתם מסמנים אותו.

שרן השכל: אל תגיעו כדי לשמוע את משרד החינוך, תגיעו עם פתרונות.

שרן השכל: אנחנו נקבע ישיבת המשך בתחילת חודש מאי, על מנת לראות מה הנוהל שגובש בעניין הזה.

שרן השכל: חבר הכנסת פרוש, בבקשה.

מאיר פרוש: תודה על העקביות והפעולה שאת עושה בכינוס הוועדה.

מאיר פרוש: אני לא חושב שהמאמץ הוא רק של השב"כ, אני חושב שהעבודה צריכה להיות של משרד החינוך.

מאיר פרוש: מאחר ומדובר באוכלוסייה שלא תמיד נגישה, בלי לפרט למה, צריך עזרה של השב"כ, צריך עזרה של כוחות הביטחון.

מאיר פרוש: משרד החינוך מוציא מידי חודש כמות מכובדת של צווי סגירה לבתי ספר.

מאיר פרוש: אני מחזיק בידיים שלי צו סגירה שניתן ב-20.2 לבית ספר יהודי בירושלים.

מאיר פרוש: צו סגירה ניתן כשיש בעיית בטיחות, כשיש בעיה של בריאות.

מאיר פרוש: איך מגיע למנכ"לית מידע שבעקבותיו היא יכולה להוציא צו סגירה?

מאיר פרוש: יש אגף אכיפה ופיקוח במשרד שעוסק בפיקוח לא באותם בתי ספר שאנחנו מדברים עליהם עכשיו.

מאיר פרוש: אם משרד החינוך היה עוסק בפיקוח באותם בתי ספר שיש בהם חשש להסתה נגד המדינה - -

שרן השכל: אחת הבעיות זה שבבית הספר מתנהלת הסתה נגד המדינה.

שרן השכל: בשביל זה אתה צריך הקלטה, אתה צריך משהו.

מאיר פרוש: להוציא צו סגירה לבית ספר יהודי זה לא דבר קל.

שרן השכל: אני יודעת.

מאיר פרוש: צריך הוכחה.

מאיר פרוש: בואי נדבר עם משרד החינוך ונשמע מהם אם כשהם הלכו לפקח היו בעיות עם ההוכחה.

מאיר פרוש: אין בעיה עם ההוכחה.

מאיר פרוש: אני לא חושב שזה נכון לזרוק הכל על השב"כ.

מאיר פרוש: ודאי שזה לא קל ללכת לפקח בבתי הספר האלה.

מאיר פרוש: בבתי הספר במזרח העיר שכביכול לומדים את התכנית של משרד החינוך לא נכנסים עם החומר הלימודי לתוך בתי הספר, אלא זורקים אותו בשער והם לוקחים או לוקחים אותו.

מאיר פרוש: ועדת החינוך צריכה לדרוש ממשרד החינוך להביא תכנית של פיקוח בבתי הספר האלה.

מאיר פרוש: אם הוא לא יוכל להיכנס, השב"כ יוכל לעזור לו ולתת לו מידעים, אבל קודם שהמשרד יעשה את המינימום.

מאיר פרוש: כמו שהמשרד יודע למצוא את בתי הספר היהודיים שעוברים על חוק הפיקוח, כך הוא צריך לגלות את אותו אינטרס גם בבתי הספר האלה בגלל החשש להסתה נגד המדינה.

מאיר פרוש: כשהשב"כ יראה שהמשרד משווע לעזרה כי הוא רוצה לפקח, הוא ייכנס וייתן עזרה.

שרן השכל: אם מתקיימת הסתה בבית הספר, אז גם - -

מאיר פרוש: אין פיקוח על זה.

שרן השכל: המידע של הפיקוח מוגבל.

שרן השכל: אם הם יגיעו לשיעור ויפקחו, אתה חושב שהמורה יסית מולם?

מאיר פרוש: את חושבת שאנחנו צריכים עכשיו לתכנן בדיוק את הפיקוח?

מאיר פרוש: שמשרד החינוך ייתן לנו את תכנית העבודה שלו לפיקוח.

שרן השכל: פרוש, מי כמוך יודע עם כל הניסיון שלך.

מאיר פרוש: כשהביאו את חוק הפיקוח לכנסת בתשכ"ח-1968, שולמית אלוני אמרה מעל הדוכן: את חוק הפיקוח הזה אתם עושים אחרי מלחמת ששת הימים כשכבר אתם רוצים לפקח על בתי הספר הערביים.

מאיר פרוש: היא חשבה שזה הרעיון של חוק הפיקוח, לפקח על בתי הספר הערביים, אבל נדה, אין כלום.

מאיר פרוש: שהמשרד יבוא ויגיד לנו מה תכנית הפיקוח שלו בבתי ספר שבהם יש חשש.

מאיר פרוש: אם הוא יגיד לך שהוא היה אבל השב"כ והמשטרה לא נתנו לו עזרה, זה כבר דיון נוסף.

שרן השכל: זה לא קשור.

שרן השכל: איך אתה מפקח על זה כשאתה נכנס לבית הספר?

מאיר פרוש: קודם תטילי על משרד החינוך שיבוא ויגיד לך שהוא ניסה.

מאיר פרוש: אין לו תכנית לפקח שם.

מאיר פרוש: אני מבקש שזאת תהיה ההכוונה, לא להטיל על השב"כ.

שרן השכל: חברת הכנסת אימאן ח'טיב, בבקשה.

אימאן ח'טיב יאסין: הכותרת של מורים מחבלים מצמררת בעיני, יש בה הכללה מאוד רחבה ופוגענית של כל המורים במדינת ישראל, לא רק של המורים הערבים, למרות שאנחנו יודעים שהדבר מכוון כלפי המורים הערבים כאילו הם המחבלים.

אימאן ח'טיב יאסין: אלימות זה דבר שצריך להוקיע ולאסור בכל מקום, מכל צד, אבל לצערי הרב מסתכלים רק על הצד של הערבים.

אימאן ח'טיב יאסין: דיברת כבוד היושבת ראש נכון כשאמרת שאנחנו צריכים לחנך את הילדים שלנו לכבד את האחר, לכבד את הערכים האנושיים, את קדושת החיים, אבל זה לא קורה.

אימאן ח'טיב יאסין: צריך להסתכל על שני הצדדים.

אימאן ח'טיב יאסין: כאזרחית שעוקבת אחרי כל מה שקורה בקבוצות הווטסאפים ובקבוצות החדשות אני רואה הסתה איומה כלפי ערבים ושאף אחד לא מניד עפעף.

אימאן ח'טיב יאסין: אני מתפלאת על זה ששופכים את הכל על צד אחד.

אימאן ח'טיב יאסין: אני יודעת כמה ידו של השב"כ ארוכה בנושא של מינוי מורים ומינוי מנהלים.

אימאן ח'טיב יאסין: בוועדות של המנהלים של בתי הספר יושב השב"כ, הוא לא רק נותן המלצה.

אימאן ח'טיב יאסין: למה לא פועלים באותה מידה בשני הצדדים?

אימאן ח'טיב יאסין: למה כששואלים ילדים יהודים מה הם רוצים לעשות כשהם יגדלו והם אומרים לרצוח ערבים, אף אחד לא שואל?

אימאן ח'טיב יאסין: כשמנהל בית ספר יידה אבנים, מי שאל אותו, מי בדק איתו?

אימאן ח'טיב יאסין: זה לא בן אדם רגיל, זה אדם שצריך להוביל דעת קהל, אנשים, להוביל בית ספר והורים.

אימאן ח'טיב יאסין: צריך להתמקד בדברים, לא להכליל.

אימאן ח'טיב יאסין: הכותרת מאוד מבישה ופוגעת פגיעה נוראית במורים.

אימאן ח'טיב יאסין: אם רוצים לנקוט צעדים, צריך שיהיה הוגן כלפי כולם, לא לעשות איפה ואיפה.

אימאן ח'טיב יאסין: אין מקום לאלימות, במיוחד בבתי הספר.

אימאן ח'טיב יאסין: צריך לחנך את הילדים לחיות ביחד.

אימאן ח'טיב יאסין: נמאס לנו לדבר על דו-קיום, נמאס לנו רק מס שפתיים, אנחנו רוצים קיום משותף, אמיתי שמקבל אותי כחברת כנסת לגיטימית.

אימאן ח'טיב יאסין: כולנו שווים, כולנו ראויים לחיות חיים מכובדים.

שרן השכל: מתן פלג, יו"ר תנועת אם תרצו.

מתן פלג: תודה רבה על הדיון החשוב הזה, שיש בו הרבה מאוד היבטים ברובד של חירום וברובד של תיקון.

מתן פלג: אנחנו מדברים פה על לימודי הוראה ועל בתי ספר.

מתן פלג: יש אלפי ערבים ישראלים שלומדים במוסדות ברשות הפלסטינית.

מתן פלג: באוניברסיטה האמריקאית בחברון לומדים משהו כמו 8,000 ערבים ישראלים.

אימאן ח'טיב יאסין: שיפתחו את הדלתות של האוניברסיטאות כאן, שיעשו את מה שצריך כדי שהאוניברסיטאות כאן יקבלו את הסטודנטים.

מתן פלג: באוניברסיטת חברון, שהיא אוניברסיטה שמזוהה עם החמאס, לומדים הרבה מאוד בדואים מהנגב.

מתן פלג: לא פותחים בנגב מקומות שבהם הבדואים יכולים ללמוד.

שרן השכל: יש שם הרי מכללות.

מתן פלג: יש את אוניברסיטת בן גוריון ואת מכללת אחווה, אבל זה לא מספיק.

מתן פלג: יש בדואים שרוצים ללמוד במקומות ישראלים אבל בגלל הבדלי שפה הם לא הולכים.

מתן פלג: ברור שהתכנים שהם לומדים באוניברסיטת חברון הם תכנים של חמאס, אבל יש גם את האווירה שהם סופגים.

מתן פלג: כשהבדואים הולכים ללמוד באוניברסיטת חברון הם מכירים נשים פלסטיניות.

מתן פלג: יש צעירים שמחזיקים אוהל אחד באזור חברון ואוהל אחד בישראל, אישה פלסטינית בחברון ואישה ישראלית בישראל.

מתן פלג: אלו בעיות חמורות מאוד.

מתן פלג: אפשר במועצת הר הנגב לפתוח איזה שהוא מקום להכשרה של מורים.

מתן פלג: ברור שמורה שילמד באוניברסיטת חברון לא ילמד לאינטגרציה, כי יש לו לאומית פלסטינית בראש.

מתן פלג: נוצר פה דור חדש של מורים שלמדו באוניברסיטאות של החמאס ושל הפת"ח בג'נין, שזאת בעיה חמורה מאוד, בעיה קיומית.

מתן פלג: התלמידה שקפצה עם סכין על אימא עם עגלת תינוק באזור שמעון הצדיק, שייח ג'ראח, לומדת בבית ספר שמסית לאלימות.

מתן פלג: אגף המחקר הערבי של "אם תרצו" פרסם את התמונות של מה שלומדים שם עוד לפני הפיגוע.

מתן פלג: יש הרבה הסתה בבתי הספר.

אימאן ח'טיב יאסין: אני מתפלאת שכל פעם כשאנחנו מגיעים לחפש פתרונות אנחנו מגיעים למקום הביטחוני.

אימאן ח'טיב יאסין: פתרונות צריך לתת לאזרחים על בסיס זה שהם אזרחים שווים וראויים.

אימאן ח'טיב יאסין: צריך לחפש את הפתרונות מלכתחילה, לא לתלות הכל על הדבר הזה.

אימאן ח'טיב יאסין: מגיעה לכל אזרח הזכות ללמוד.

אימאן ח'טיב יאסין: אני לא רוצה שהבן שלי ילמד ברשות הפלסטינית, במולדובה או בכל מקום אחר בעולם, אני רוצה שהוא ילמד כאן.

אימאן ח'טיב יאסין: תאפשרו לילדים שלנו ללמוד בכבוד.

אימאן ח'טיב יאסין: יש את כל הסוגיה של הפסיכומטרי, את הסוגיה של השפה.

אימאן ח'טיב יאסין: מה שקורה בבאר שבע בנושא של מבחן יע"ל זו בושה וחרפה.

אימאן ח'טיב יאסין: במקום לאפשר לתלמידים המצטיינים שיש להם בעיה בשפה, מעלים את הרמה של היע"ל כדי לא להכניס אותם.

אימאן ח'טיב יאסין: זו מעמסה כלכלית, זו מעמסה חברתית, זה כל הבלגנים באישורים אחר כך, זה כל ההשלמות.

מתן פלג: חברת הכנסת המכובדת פה לא גינתה שום פיגוע שהיה לאחרונה בעמוד הפייסבוק שלה בערבית.

אימאן ח'טיב יאסין: טוב שאתה עוקב אחרי דף הפייסבוק שלי.

שרן השכל: לירון ספרד, בבקשה.

לירון ספרד: לגבי הדברים שאמר חבר הכנסת פרוש, מתבצע פיקוח.

מאיר פרוש: אני מבקש שיביאו לנו דוח.

לירון ספרד: הרב פרוש היה עד לאחרונה סגן שר החינוך, הרבה שנים במשרד החינוך, הוא מכיר היטב את משרד החינוך.

לירון ספרד: בזמן שהוא היה סגן שר החינוך היו לנו הרבה שיחות, היה לו את הזמן לפעול, ואני משוכנע שגם אז הוא פעל בנושאים האלה כפי שהוא עכשיו מדבר עליהם.

מאיר פרוש: מאחר ופעלתי אני יודע שאתם לא עושים בעניין הזה.

לירון ספרד: זה לא נכון.

מאיר פרוש: אל תגיד לי משפט כזה, לירון.

מאיר פרוש: כשתביא דוח לגבי מתי פיקחתם בבית ספר במזרח ירושלים או בכל מקום אחר בארץ אצל הערבים, הדוח יהיה דליל מאוד.

מאיר פרוש: אל תגיד לי כאלו מילים.

לירון ספרד: חשוב לי להבהיר, כשיש מידע אנחנו פועלים.

מאיר פרוש: כשיש מידע.

לירון ספרד: גם כשהגיע מידע חיצוני על בית ספר שיש חשש שלגוף שביקש להקים אותו יש קשר לארגון טרור, בית הספר הזה קיבל צו סגירה.

לירון ספרד: לבוא ולומר שאין פעולה או אין אכיפה זה דבר לא נכון, במיוחד לאור תכנית החומש.

לירון ספרד: בתכנית החומש של מזרח ירושלים יש יותר פיקוח.

לירון ספרד: מרבית המורים הם מורים מסורים, מורים שעושים את עבודתם בצורה מקצועית ומסורה.

לירון ספרד: אני מבקש להסתייג מכל הכללה כלפי מורים, בטח מורים שאנחנו המעסיק שלהם ועושים עבודתם נאמנה במדינה.

לירון ספרד: גם אם הם למדו במקומות מחוץ לישראל, אין בכך כדי להטיל בהם דופי.

לירון ספרד: מדובר בעשבים שוטים, לא מדובר בתופעה רחבת היקף.

לירון ספרד: גם בהיקף קטן של תופעה אנחנו צריכים להילחם, צריכים להיאבק, ועל כן פנינו לשירות.

לירון ספרד: אני מקווה שגם לאור הקריאות של הוועדה וגם בפגישה שתתקיים נוכל להגיע להסדרה של העברת מידע סדורה.

לירון ספרד: למרות הבקשות שלנו, והזכיר את זה גם מנהל אגף הביטחון ליאור טוביה בדיון, לא קיבלנו תשובות, לא קיבלנו מענה.

לירון ספרד: לא קיבלנו התייחסויות, למרות פניות רבות ונשנות לאורך השנים האחרונות.

לירון ספרד: אכן יש מקרים שבהם יש מידע יזום שמגיע, אבל כשאנחנו מבקשים לקבל מידע, לקבל הבהרות, אנחנו לא מקבלים את המידע הזה, אנחנו צריכים לרדוף אחרי אנשים.

לירון ספרד: אני מקווה שהפגישה הקרובה תבוא ותייצר מנגנון הסדרה שיהיה לפי החוק, בהתאם לנהלים, כי כל מה שאנחנו עושים אנחנו עושים בשקיפות, בצורה תקינה, ואני מקווה שנוכל להביא בשורות לוועדה בעניין הזה.

שרן השכל: אני רוצה לסכם את הדיון.

שרן השכל: תראו, יש לנו כאן

שרן השכל: מסקנות משני דיונים קודמים שאני מבקשת להגיע איתם.

שרן השכל: אנחנו נקבע דיון מיד לאחר הפגרה, מה שנותן למשרד החינוך ולשב"כ כמעט שבועיים וחצי לאחר אותו דיון ביניהם על מנת לבוא ולהציג בפנינו את הנוהל.

שרן השכל: במידה ולא יביאו אלי את הפרוטוקולים ואיזה שהוא נוהל מסודר, אני מבקשת לזמן את ראש השב"כ או מישהו בכיר ממשרד ראש הממשלה שיבואו לתת כאן תשובות.

מאיר פרוש: אני מבקש דוח על פעילות.

שרן השכל: אנחנו כבר ביקשנו את זה.

שרן השכל: אני כבר אמרתי שבכל הסיכומים הקודמים אני הולכת לדון בדיון הזה.

מאיר פרוש: אני מבקש דגש על זה.

שרן השכל: זה נותן כרגע חודש שלם של התארגנות למשטרה, למשרד החינוך ולשב"כ.

שרן השכל: שלא יגידו שלא אמרנו, שלא התרענו, שלא היה זמן לעשות את הדברים האלה.

שרן השכל: אנחנו מבקשים נוהל מגובש בעניין הזה.

שרן השכל: אנחנו מבקשים שמשרד החינוך יישב וייתן לנו קריטריונים לקבלת רישיון להוראה במדינת ישראל כשלומדים במדינות שעוינות את מדינת ישראל.

שרן השכל: הדבר השלישי שאנחנו מבקשים הוא לקיים דיון פנימי על הקמת מכללת הוראה או מכון הוראה בערד, מקום שיהיה קרוב ונגיש לאוכלוסייה הבדואית בנגב, על מנת לספק לאלפי תלמידים שהיום לומדים בחברון לימודי הוראה כאן, במדינת ישראל, על פי סטנדרטים גבוהים.

שרן השכל: מכללה באזור שם תוכל להתחיל לפתור את העניין הזה.

שרן השכל: אני מבקשת שלאחר דיון פנימי במשרד החינוך יבואו אלינו עם תשובות בעניין הזה, בין אם המל"ג צריך לקחת חלק בזה, בין אם משרד החינוך צריך להקים את זה.

שרן השכל: עומדים בפניי לא מעט מסקנות ובקשות משני הדיונים הקודמים.

שרן השכל: אני אבקש את הדוחות, אני אבקש את הנתונים.

שרן השכל: במידה ויש בעיה עם הפרוטוקולים, אני מבקשת להעביר לי אותם שבוע לפני הדיון לעיון אישי שלי.

שרן השכל: אין לי בעיה גם להגיע למשרד החינוך כדי לעיין בהם אצלכם.

שרן השכל: בבקשה רק להודיע שבוע לפני הדיון בכל הנוגע לפרוטוקולים והסיכומים שביקשתי בעניין הזה, אם יש סוג של רגישות.

מאיר פרוש: אני רוצה לדעת מה עשו מטעם הפיקוח בבתי הספר הערביים, איפה בדקו, מה היה, אם יש תכנית.

שרן השכל: יש פנייה שלי למשרד החינוך בשבועיים האחרונים בכל הנוגע למשהו שהיה קשור להסתה בתוך בית ספר.

שרן השכל: גם בעניין הזה אני מחכה לתשובה.

מאיר פרוש: אני מבקש לדעת כמה פיקוח היה.

שרן השכל: בכמה בתי ספר נעשה פיקוח.

מאיר פרוש: בכמה בתי ספר שפועלים על ידי עמותות הם מבקרים, אם זה אצל החרדים ואצל הערבים.

מאיר פרוש: אני רוצה לדעת כמה ביקרו בבתי ספר יהודים, כמה ביקרו בבתי ספר לא יהודים.

שרן השכל: אני מבקשת ממשרד החינוך לדעת לכמה בתי ספר פרטיים הגיעו פקחים על מנת לבחון.

מאיר פרוש: בתי ספר שמופעלים על ידי עמותות, לא בתי ספר פרטיים.

שרן השכל: מופעלים על ידי עמותות.

שרן השכל: תנו לי את הפילוח הזה גם לגבי בתי ספר חרדים וגם לגבי בתי ספר ערבים.

מאיר פרוש: יהודים וערבים.

שרן השכל: תודה רבה לכל מי שהגיע ולכל העוסקים במלאכה הכל כך חשובה הזאת למען עתיד ילדנו, אני נועלת את הדיון.